
Serviciul Administrare Ștrand, Parcări
Nr. 7846  din 10.07.2023
RAPORT DE SPECIALITATE
La proiectul de hotărâre privind aprobarea Regulamentului privind ridicarea, transportarea, depozitarea și eliberarea vehiculelor oprite sau  staționate  neregulamentar, a vehiculelor expuse la vânzare, fără autorizare și a vehiculelor fără stăpân sau abandonate pe domeniul public și privat al Municipiului Marghita

Activitatea de ridicare, transport şi depozitare a vehiculelor oprite sau  staționate  neregulamentar, a vehiculelor expuse la vânzare, fără autorizare și a vehiculelor fără stăpân sau abandonate pe domeniul public și privat al Municipiului Marghita, alături de agenţii constatatori din cadru Primăriei Municipiului Marghita, Poliţiei Locale Marghita și din cadrul Serviciului Poliției Rutiere vor duce la îndeplinire următoarele deziderate:


a) descongestionarea drumurilor publice şi fluidizarea traficului rutier;

b) asigurarea fluenţei circulaţiei în condiţii de siguranţă rutieră;

c) optimizarea transportului local de călători, accesul facil al taxiurilor în staţii;

d) utilizarea eficientă a locurilor de parcare destinate și semnalizate prin semn internațional persoanelor cu handicap ori încărcării autovehiculelor electrice;

e) protecţia pietonilor şi protecţia spaţiilor verzi;

f) respectarea regulilor de circulaţie impuse prin actele normative ce privesc circulaţia pe drumurile publice şi alte norme impuse prin hotărâri ale administraţiei publice locale;

g) eliberarea domeniului public și privat de vehiculele abandonate sau de cele fără stăpân, etc. 

Serviciul pentru administrarea domeniului public şi privat este reglementat prin Ordonanţa Guvernului nr.71/2002 privind organizarea şi funcţionarea serviciilor publice de administrare a domeniului public şi privat de interes local. 

Potrivit art. 64 alin. (1) din OUG nr. 195/2002 privind circulaţia pe drumurile publice, modificată şi completată, politia rutiera poate dispune ridicarea vehiculelor staţionate neregulamentar pe partea carosabilă. Ridicarea şi depozitarea vehiculelor în locuri special amenajate se realizează de către administraţiile publice locale sau de către administratorul drumului public, dupa caz. 

În conformitate cu art. 128 alin. (1) lit. g) din OUG nr. 195/2002 autorităţile administraţiei publice locale iau măsuri pentru ridicarea şi depozitarea, în spaţii special amenajate, a autovehiculelor, remorcilor, caroseriilor sau subansamblurilor acestora, devenite improprii din punct de vedere tehnic pentru a circula pe drumurile publice, abandonate sau părăsite pe domeniul public. Astfel, considerăm că scopul urmărit de legiuitor a fost acela de a institui un mecanism administrativ care să servească unui interes public, acela de a asigura fluidizarea traficului, prin îndepărtarea vehiculului care constituie un obstacol pentru circulaţia pe drumurile publice. 

Potrivit prevederilor O.G. nr.71/2002 privind organizarea şi funcţionarea serviciilor publice de administrare a domeniului public şi privat de interes local, acestea sunt destinate satisfacerii unor nevoi ale comunităţii locale, contribuie la ridicarea gradului de civilizaţie şi confort al acestora şi se grupează după obiectul activităţilor şi acţiunilor de utilitate publică şi interes public local.
Conform Legii nr. 421/2002 privind regimul juridic al vehiculelor fără stăpân sau abandonate pe terenuri aparţinând domeniului public sau privat al statului ori al unităţilor administrativ-teritoriale şi Normelor metodologice de aplicare a Legii nr. 421/2002 privind regimul juridic al vehiculelor fără stăpân sau abandonate pe terenuri aparţinând domeniului public sau privat al statului ori al unităţilor administrativteritoriale aprobate prin HG nr. 156/2003, vehiculele fără stăpân abandonate pe terenuri aparţinând domeniului public sau privat al unităţilor administrativ-teritoriale trebuie să fie transportate şi depozitate într-un loc special amenajat de către autorităţile administraţiei publice locale.
Ca urmare a celor prezentate și ținând cont de faptul că, în conformitate cu art. 129 alin. (2), lit.d) și alin. (7) lit. s) din OUG 57/2019 privind Codul Administrativ, Consiliul Local exercită atribuții privind gestionarea serviciilor de interes local de la nivelul Municipiului și în consecință avizează sau aprobă, în condițiile legii, Regulamentul privind ridicarea, transportarea, depozitarea și eliberarea vehiculelor oprite sau  staționate  neregulamentar, a vehiculelor expuse la vânzare, fără autorizare și a vehiculelor fără stăpân sau abandonate pe domeniul public și privat al Municipiului Marghita.
Baza legală a acestui proiect de hotărâre o reprezintă următoarele acte normative:

- Regulamentul de aplicare al O.U.G. nr. 195/2002 privind circulaţia pe drumurile publice, aprobat prin Hotărârea Guvernului nr. 1.391/2006; 

- O.U.G. nr. 195/2002 privind circulația pe drumurile publice; 

- Legea nr. 155/2010 republicată a Poliţiei Locale, republicată, cu modificările şi completările ulterioare;

- O.G. nr. 71 din 2002 privind organizarea și funcționarea serviciilor publice de administrare a domeniului public și privat de interes local, care are ca obiect reglementarea înființării, organizării, exploatării, finanțării, monitorizării și controlului funcționarii serviciilor publice de administrare a domeniului public și privat de interes local;

- H.G. nr. 955/2004  pentru aprobarea reglementărilor-cadru de aplicare a O.G. nr. 71/2002 privind organizarea şi funcţionarea serviciilor publice de administrare a domeniului public şi privat de interes local;
- Legea nr. 421/2002 privind regimul juridic al vehiculelor fără stăpân sau abandonate pe terenuri aparţinând domeniului public sau privat al statului ori al unităţilor administrativ-teritoriale;

- Norme metodologice de aplicare a Legii nr. 421/2002 privind regimul juridic al vehiculelor fără stăpân sau abandonate pe terenuri aparţinând domeniului public sau privat al statului ori al unităţilor administrativ teritoriale, aprobate prin HG nr. 156/2003
Potrivit art. 2 din O.G. nr. 71/2002, serviciile de administrare a domeniului public și privat reprezintă totalitatea acțiunilor și activităților edilitar-gospodărești prin care se asigura administrarea, gestionarea și exploatarea bunurilor din domeniul public și privat al unităților administrativ-teritoriale, altele decât cele date, potrivit legii, în administrarea altor servicii publice locale, iar activitățile edilitar-gospodărești  sunt definite ca ansamblul acțiunilor de utilitate și interes public local sau județean, desfășurate din inițiativa și sub organizarea autorităților administrației publice locale, prin care se asigură, într-o concepție unitară și coerentă, buna gospodărire și modernizare a localităților, dezvoltarea durabilă a acestora și a infrastructurii edilitar-urbane, precum și condiții normale de muncă, de viață și de locuire pentru comunitățile locale.
Gestiunea serviciilor de administrare a domeniului public şi privat se realizează prin următoarele modalităţi:

a) gestiune directă;

b) gestiune delegată.

Gestiunea directă este definită de art. 11, din O.G. nr. 71/2002 privind organizarea și funcționarea serviciilor publice de administrare a domeniului public și privat de interes local astfel: 
(1) În cazul gestiunii directe autorităţile administraţiei publice locale îşi asumă nemijlocit toate sarcinile şi responsabilităţile privind organizarea, conducerea, finanţarea, gestionarea şi controlul funcţionării serviciilor de administrare a domeniului public şi privat, respectiv administrarea şi exploatarea infrastructurii aferente.

(2) Gestiunea directă se realizează prin intermediul unor operatori furnizori/prestatori de servicii de administrare a domeniului public şi privat, care pot fi:

a) compartimentele pentru administrarea domeniului public şi privat, organizate în cadrul aparatului propriu al consiliilor locale comunale, orăşeneşti, municipale şi ale sectoarelor municipiului Bucureşti, al consiliilor judeţene şi/sau al Consiliului General al Municipiului Bucureşti, după caz;

b) unul sau mai multe servicii publice, specializate şi autorizate conform legii, având personalitate juridică şi buget propriu, organizate în subordinea consiliilor locale comunale, orăşeneşti, municipale şi ale sectoarelor municipiului Bucureşti, a consiliilor judeţene şi/sau a Consiliului General al Municipiului Bucureşti, după caz.

Alegerea formei de gestiune a serviciilor de administrare a domeniului public şi privat se face prin hotărâre a consiliilor locale, în funcţie de specificul, volumul şi natura bunurilor proprietate publică şi privată. 

Față de aspectele învederate considerăm legal și oportun Proiectul de hotărâre analizat, drept pentru care propunem Consiliului Local al Municipiului Marghita analizarea și aprobarea acestuia în forma inițiată de către dl. primar.
Întocmit,
Șef Serviciu,

Adrian LEOȘTEAN
